פיטר נורבק

פיטר נורבק (באנגלית: Peter Norbeck;‏ 27 באוגוסט 1870 – 20 בדצמבר 1936) היה פוליטיקאי אמריקאי מדקוטה הדרומית, איש המפלגה הרפובליקנית, שכיהן כחבר הסנאט של דקוטה הדרומית בשנים 1909–1915, כסגן המושל ה-11 של המדינה בשנים 1915–1917, כמושל דקוטה הדרומית התשיעי בשנים 1917–1921, וכסנאטור מטעמה בשנים 1921 ועד מותו. נורבק הוא ראשון מושלי דקוטה הדרומית לדורותיהם שנולדו על אדמתה (הוא נולד בחלק של טריטוריית דקוטה שהיה לדקוטה הדרומית), וזכור כ"פטרון הפוליטי הגדול של הר ראשמור", על כך שקידם את בניית האנדרטה הגדולה על הר ראשמור ועל הבטחת המימון הפדרלי עבורה. פיטר נורבק היה הבכור מבין ששת ילדיהם של ג'ורג' נורבק, מהגר משוודיה, ושל קארן (לבית לארסן), מהגרת מנורווגיה. בעת לידתו, התגוררה המשפחה בבקתה על חלקת אדמה בשטח של 160 אקרים ששכנה במרחק של 13 ק"מ מצפון-מזרח לעיירה ורמיליון שבטריטוריית דקוטה. הוא התחנך בבתי ספר ציבוריים, ולמד באוניברסיטת דקוטה הדרומית שבעירו. ב-1895 הוא היה קבלן קידוחים למים, נפט וגז. ב-1900 הוא עבר לעיר רדפילד ועסק בחקלאות. ב-1901 נשא נורבק לאישה את לידיה תרזה אנדרסון, ולשניים נולדו שלוש בנות ובן אחד. הוא היה חבר בלשכת דקוטה הדרומית של הבונים החופשיים. ב-1908 נבחר נורבק לסנאט של דקוטה הדרומית. לאחר בחירתו הוא הצטרף למעגל הפנימי הפרוגרסיבי בהנהגתו של קו קרופורד. ב-1914, הוא קיבל באי-רצון את הצעתו של המושל פרנק ביירן להתמודד על תפקיד סגן המושל, והשניים ניצחו בבחירות לתקופת כהונתו השנייה של ביירן. ב-1916 התמודד נורבק בבחירות למשרת מושל דקוטה הדרומית, ונבחר לאחר שניצח את מועמד המפלגה הדמוקרטית ו. ט. ריינהארט. הוא כיהן בתפקיד מ-2 בינואר 1917 ועד 4 בינואר 1921. ב-1920 נבחר נורבק לסנאט של ארצות הברית. הוא ניצח בבחירות לאחר שזכה ב-50 אחוזים מהקולות כשהתמודד מול מועמד דמוקרטי ושני מועמדים עצמאיים. ב-1926 וב-1932 הוא נבחר לתקופות כהונה נוספות בסנאט. נורבק תרם רבות לתעשיית התיירות בדקוטה הדרומית. הוא שיתף פעולה עם הפסל גאטסון בורגלם וסייע לו להקים את הפסלים העצומים בהר ראשמור, שכנע את הנשיאים קלווין קולידג' ופרנקלין דלאנו רוזוולט לתמוך במיזם, וקידם את חקיקתן של הצעות חוק רבות בקונגרס לטובת מימונו. הוא גם עודד את פיתוחו של כביש הברזל ההררי (Iron Mountain Road) בגבעות השחורות. נורבק גם דחף לפיתוחם של אגם סילבן, כביש נידלס (אנ'), הפארק הלאומי בדלנדס, הפארק המדינתי קאסטר (אנ'), הפארק הלאומי וינד קייב, ומתחם המשחקים בגבעות השחורות. כיושב ראש היוצא ועדת הבנקאות והמטבע של הסנאט בחודשי נשיאותו האחרונים של הרברט הובר, מינה נורבק את פרדיננד פקורה (אנ') כיועץ הראשי של הוועדה, אשר חקרה את קריסת וול סטריט ב-1929. פיטר נורבק נפטר ברדפילד, דקוטה הדרומית ב-20 בדצמבר 1936, במהלך תקופת כהונתו השלישית בסנאט. הוא נטמן בבית הקברות של כנסיית בלומינגטון שבעיר פלאט, דקוטה הדרומית. בית הקיץ שלו (אנ') שבפארק המדינתי קאסטר, צורף ב-1977 אל המרשם הלאומי של מקומות היסטוריים. Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1451-1452. מדיה וקבצים בנושא פיטר נורבק בוויקישיתוף פיטר נורבק באתר אגודת המושלים הלאומית (באנגלית) פיטר נורבק, באתר המדריך הביוגרפי של הקונגרס של ארצות הברית (באנגלית) פיטר נורבק באתר The Political Graveyard (באנגלית) פיטר נורבק, באתר "Find a Grave" (באנגלית) "Biography:Senator Peter Norbeck". American Experience: Mount Rushmore. PBS. Scott Gerloff (December 1976). "National Register of Historic Places Inventory/Nomination: Peter Norbeck Summer House". National Park Service.